KYK: Faf ly aan ligte geheueverlies | Netwerk24
14 Junie 2021 12:31
Faf du Plessis sê hy het ligte geheueverlies nadat hy Saterdag in 'n wedstryd in die Pakistanse Superliga (PSL) in Abu Dhabi harsingskudding opgedoen het.
Faf du Plessis vroeër vanjaar in die Indiese Premierliga. Foto: IPL
Du Plessis (36) het in 'n spanmaat van die Quetta Gladiators, Mohammad Hasnain, vasgehardloop toe hulle in die nederlaag met 61 lopies teen Peshawar Zalmi probeer het om 'n grenshou te keer.
Die gewese Protea-kaptein het ná die botsing uitgestrek op die veld gelê terwyl die Gladiators se fisioterapeut hom ondersoek het. Hy het daarna opgestaan en is na 'n hospitaal geneem.
"Dankie, almal, vir al die boodskappe van ondersteuning," het hy Sondag getwiet.
"Ek is terug by die hotel en besig om te herstel. Ek het harsingskudding met 'n bietjie geheueverlies, maar ek sal oukei wees. Hopelik gou terug op die veld."
Die aanvangskolwer Saim Ayub het Du Plessis se plek vir die res van die wedstryd ingeneem.
Die Gladiators moes in hul vorige wedstryd ook van 'n harsingskudding-plaasvervanger gebruik maak nadat 'n veelsydige speler van die Wes-Indiese Eilande, Andre Russell, in die kragmeting met Islamabad United deur Mohammad Musa teen die kopskerm getref is.
Die fisioterapeut het Russell ondersoek en hy kon verder kolf, maar hy was met die volgende aflewering uit. Hy is hospitaal toe geneem en Naseem Shah het as sy plaasvervanger gespeel.
Russell is in die Windies se groep vir hul reeks van vyf T20-wedstryde teen die Proteas, wat later vandeesmaand in die Karibiese Eilande begin.
Du Plessis is nie lid van die Protea-groep nie, maar die kans bestaan dat hy wel nog vir die T20-reeks opgeroep kan word. – Reuters, Sportredaksie